Helgi Vífill Júlíusson skrifar 27. nóvember 2019 07:30 Aðalheiður Magnúsdóttir , framkvæmdastjóri Ásmundarsalar , segist hafa verið nokkuð ötul við að kaupa list , einkum íslenska list , á undanförnum árum . Fréttablaðið / Sigtryggur Ari List hefur verið að sækja í sig veðrið samhliða mýkri áherslum í samfélaginu og plakatmenningin hopar til að gefa listaverkum rými á veggjum heimila , “ segir Aðalheiður Magnúsdóttir sem á og rekur Ásmundarsal . „ Listin nærir sálina og veitir andagift . “ Hún og eiginmaður hennar , Sigurbjörn Þorkelsson sem starfaði í fjármálageiranum á erlendri grund til fjölda ára , keyptu Ásmundarsal við Freyjugötu , sem hýsti áður Listasafn ASÍ , árið 2016 . „ Ég er eins konar milliliður og vinn við að koma list á framfæri . Það er frábært hlutskipti , “ segir hún . „ Það er stutt á milli Ásmundarsalar sem er við Freyjugötu og höfuðstöðva Fossa markaða sem eru við Fríkirkjuveg . Ég get því hlaupið á milli staða án mikillar fyrirhafnar , “ segir Aðalheiður en hún kemur að markaðsmálum Fossa markaða og situr í varastjórn . Hjónin eiga meirihluta í Fossum mörkuðum . Aðalheiður situr jafnframt í stjórn Hörpunnar en þau hjónin eru mikið áhugafólk um tónlist . Sigurbjörn , eiginmaður Aðalheiðar , situr einmitt í stjórn Sinfóníunnar sem er með starfsemi í húsinu . Hann á ekki langt að sækja áhuga sinn á tónlist þar sem faðir hans var Þorkell Sigurbjörnsson tónskáld sem samdi meðal annars tónverkið Heyr , himna smiður . „ Stóru verkefnin mín um þessar mundir eru að skipuleggja Takk dag Fossa markaða sem haldinn verður á morgun , fimmtudag . Þetta er árlegur viðburður haldinn í samstarfi við viðskiptavini og samstarfsfyrirtæki okkar þar sem allar þóknanatekjur vegna viðskipta dagsins renna til góðagerðarmála , “ segir Aðalheiður . Þetta er í fimmta sinn sem dagurinn er haldinn og rennur afrakstur söfnunarinnar í ár til Rjóðursins , sem er hvíldar - og endurhæfingarheimili fyrir langveik og fötluð börn . „ Í beinu framhaldi hefjumst við svo handa í Ásmundarsal við að setja upp jólasýningu sem hefst 7. desember en fyrirmynd hennar er sótt til sjálfs Ásmundar Sveinssonar myndhöggvara , “ segir hún . Þú hefur búið í New York , London og Hong Kong . Viltu segja frá því ? „ Við bjuggum í 25 ár erlendis . Við vörðum þrettán árum í New York , átta árum í London og fjórum í Hong Kong . Strax eftir að ég útskrifaðist úr Versló flutti ég til New York til að læra hönnun og markaðsmál við Parsons School of Design . Nokkru seinna , þegar við fluttum til London , lauk ég jafnframt diplómanámi í listrænni stjórnun og framleiðslu frá Central Saints Martin . Eftir Parsons fór ég að vinna í nokkur ár og börnin okkar fimm fæddust svo eitt af öðru næstu árin . Eftir að ég fór að sinna barnauppeldi var ég áfram viðloðandi verkefni í New York og vann að gerð auglýsinga og við markaðssetningu . Það að taka að sér verkefni í stað þess að vera í fastri vinnu gerði það að verkum að ég gat sótt börnin að skóladegi loknum . Ég vann sömuleiðis í sjónvarpi , til dæmis hjá David Letterman í nokkur ár við gerð fríkaðra búninga . Það var ótrúlega skemmtilegt . “ Málari vinnur að því að taka niður sýningu svo hægt verði að setja upp jólasýningu . Fréttablaðið / Sigtryggur Ari Letterman er athyglisverður Kynntist þú David Letterman ? „ Já , eins mikið og hægt er að kynnast David . Hann er frekar athyglisverður karakter . “ Hvernig var að búa í Hong Kong ? „ Það var afar skemmtilegt . Allar borgirnar sem við bjuggum í voru fullkomnar fyrir okkur á þeim tíma sem við bjuggum þar . Þær buðu allar upp á eitthvað spennandi . Í Hong Kong greip okkur mikill áhugi á að ganga á fjöll – sem er ef til vill ekki eitthvað sem margir tengja Hong Kong við . Náttúran þar er óviðjafnanleg og fjöldi fallegra eyja er allt um kring þar sem gaman er að fara í fjallgöngur . Í New York bjuggum við til dæmis steinsnar frá American Museum of Natural History þar sem börnin okkar gátu skoðað risaeðlur í fullri stærð . “ Af hverju sneruð þið heim ? „ Við stóðum frammi fyrir þeirri ákvörðun að annaðhvort myndum við flytja heim eða búa alla tíð erlendis . Við höfðum búið lengi úti og börnin höfðu fest rætur . Árið 2013 ákváðum við að skella okkur heim . Það hefur verið ótrúlega skemmtilegt að kynnast Íslandi upp á nýtt . Ísland hefur upp á svo margt að bjóða eins og frábært menningarstarf , sundferðir og fjallgöngur og auðvitað vini og fjölskyldu . “ Þú hefur nefnt fjallgöngur tvisvar í viðtalinu . Ertu mikið í fjallgöngum ? „ Ég varð fimmtug í maí og setti mér það markmið að ganga á fimmtíu fjöll á einu ári . Ég er þegar búin að ganga á 37 fjöll með góðum vinum . “ Eftir að heim var komið tóku við ný og fjölbreytt verkefni hjá þeim hjónum , sum hver í gegnum fjárfestingarfélag þeirra . Auk þess að vera hluthafar í Fossum mörkuðum hafa þau fjárfest í fasteignum , tæknifyrirtækinu Völku og nýsköpunarfyrirtækinu Kerecis . Í ljósi reynslu og áhuga Aðalheiðar á listsköpun beindust augu hennar að Ásmundarsal þegar færi gafst . Af hverju keyptuð þið Ásmundarsal ? „ Það hafði lengi verið draumur að skapa rými þar sem skapandi listir og hönnun gætu komið saman . Fljótlega eftir að við fluttum heim var Ásmundarsalur auglýstur til sölu og við hefðum ekki getað ímyndað okkur fallegra hús . Í kjölfarið tók við mikil vinna við endurbætur sem tóku um eitt og hálft ár . Samhliða þeirri vinnu kom ég að því að gera upp höfuðstöðvar Fossa markaða , sem verið var að flytja í fallegt hús við Fríkirkjuveg . Þetta var heilmikið umstang á þessum tíma en skemmtileg samvinna með góðu fólki . Það skipti okkur miklu máli að skapa hjarta í Ásmundarsal svo við tókum niður veggi til að útbúa setustofuna okkar í samvinnu við Reykjavík Roasters . Það var mér mikið hjartans mál að við byðum upp á góðan morgunmat og kaffið gerist ekki betra að mínu mati . Kaffihúsið sækir öll flóran af fólki , allt frá listamönnum til þeirra sem starfa í viðskiptalífinu . Þetta er litrík og skemmtileg blanda og orkan í húsinu alveg einstök . Í Ásmundarsal sýnum við myndlist , högglist , dans , höfum staðið fyrir tónleikum og bókaútgáfu . Lagt var upp með að það yrði mikið líf í húsinu , hér yrði ekki sussað á fólk . Við viljum vera eins konar hjarta í menningunni og að fólk geti sótt hingað innblástur og átt notalega stund . Núna erum við með skemmtilega dagskrá planaða út næsta ár en skiljum samt alltaf eftir einhverja glugga fyrir hið óvænta sem gæti dottið inn hjá okkur . Við leggjum áherslu á að tengjast einnig þeim menningarlegu viðburðum sem eru að gerast hverju sinni eins og til dæmis Vetrarhátíð og Barnamenningarhátíð . “ Matthías Rúnar Sigurðsson myndhöggvari skapaði köttinn í garði Ásmundarsalar . Fréttablaðið / Sigtryggur Ari Hissa þegar húsið var auglýst Listamönnum leist nú ekki á blikuna fyrst þegar þið keyptuð Ásmundarsal . Hvernig horfði það við þér ? „ Ég var hjartanlega sammála listamönnum sem voru ósáttir við að húsið væri sett á sölu eftir að hafa þjónað listinni í áratugi . Ég var jafn hissa og allir aðrir þegar ég sá fasteignina auglýsta í blöðunum . Það voru engar kvaðir um að það þyrfti að vera listastarfsemi í húsinu . Það hefði allt eins mátt vera með skrifstofu hérna . Hús á borð við Ásmundarsal þarf að vera aðgengilegt fyrir sem flesta . Ég er alveg ótrúlega þakklát hvað fólk hefur tekið nýjum Ásmundarsal vel og stutt okkur með því að mæta á sýningar og viðburði . Samfélagið sem hefur skapast í Ásmundarsal er fyrst og fremst að þakka fólkinu sem hingað sækir . Í dag erum við hluti af nærumhverfi okkar þar sem skólarnir og leikskólarnir sækja okkur heim , sem okkur finnst mjög mikilvægur hluti af starfseminni . “ Hvað leggið þið áherslu á í sýningum Ásmundarsals ? „ Áherslan er á lifandi list . Í gryfjunni geta listamenn unnið að listsköpun og gestum og gangandi er boðið að heimsækja vinnustofuna og kynnast listamönnunum og jafnvel spreyta sig . Um þessar mundir er þar unnið að tilraunum á postulínsgerð úr efni sem fengið er úr íslenskum jarðvegi . Það glæðir listaverkið sem hangir uppi á vegg hjá manni meira lífi ef maður kynnist þeim sem skapaði verkið og fær jafnvel að gægjast inn í hugarheim listamannsins . Því höfum við gert mikið af því að vera með listamannaspjall á þeim sýningum sem við höfum haldið . Matthías Rúnar Sigurðsson myndhöggvari hefur verið í garðinum í vetur að höggva nokkrar mismunandi kynjaverur og gestir í húsinu hafa tekið hann tali . Það er ótrúlega skemmtilegt að sjá verurnar brjótast út úr grjótinu hjá Matta , “ segir hún . Aðalheiður segir að jólasýning Ásmundarsalar byggi á gamalli hefð frá Ásmundi sjálfum . „ Upp úr 1950 voru Ásmundur og félagar hans , má þar nefna listmálarana Jóhannes Kjarval og Kristján Davíðsson , með jólabasar og seldu list sína . Mikið væri nú gaman að eiga tímavél og kaupa verk beint af þeim ! Við vildum endurvekja þennan skemmtilega viðburð . Nema hvað á tímum gömlu meistaranna voru tólf listamenn að selja list en við erum með verk eftir hátt í 160 listamenn sem spanna alla flóruna , allt frá nýútskrifuðum listamönnum til okkar allra þekktustu . Við fengum til liðs við okkur tvo frábæra listamenn , þá Sigurð Atla og Leif Ými , sem sýningarstjóra . Utanumhald um sýningu sem þessa er óheyrilegt og hófst undirbúningur fyrir þessa sýningu um leið og við tókum niður jólasýninguna í fyrra . Það sem er skemmtilegt er að hér er vettvangur fyrir fólk til að koma og kynna sér list . Í fyrra komu ýmsir sem voru að kaupa sín fyrstu listaverk á heimilið á viðráðanlegu verði . Sumir kaupendurnir komu oft og hugsuðu sig vel um . Við pökkum svo verkunum inn í sérprentaðan jólapappír á staðnum svo allir kaupendur geta gengið út með sitt verk undir hendinni . Á sýningunni er fjöldi ungra listamanna og hver veit nema einhverjir eigi að eftir að ná langt á listabrautinni og verkið verði mikils virði þegar fram líða stundir ? Sýningarskráin verður víðfeðm með upplýsingum og myndum um hvern listamann og verður þegar fram líða stundir samtímaheimild um hvað var að gerast á Íslandi í list árið 2019 . “ Stendur rekstur Ásmundarsalar undir sér eða niðurgreiðið þið hann að miklu leyti ? „ Öllum tekjum sem koma inn af útleigu á rýminu eða sölu listaverka er varið hér innanhúss í þágu listarinnar . Því meiri tekna sem við öflum , því öflugra getur starfið orðið . Þeir sem velja að halda viðburði hjá okkur eru því að styðja við bakið á listinni . Að sjálfsögðu þarf starfsemi sem þessi auka framlag sem gleður okkur að geta stutt við . “ Hafið þið hjónin fjárfest mikið í list ? „ Við höfum verið nokkuð ötul við það á síðustu árum , sérstaklega eftir að við fluttum heim og kynntumst betur listasenunni hér á landi . Við höfum einkum fjárfest í íslenskri list enda standa íslenskir listamenn okkur næst . “ Að hverju leitarðu við kaup á list ? „ Ég leita alltaf eftir hinu óvænta í listinni . Mér þykir til dæmis mjög vænt um verkið Hairy Moon eftir skólasystur mína Hrafnhildi Árnadóttur „ Shoplifter “ sem er loðið tungl sem hangir úr loftinu hjá mér og fær mig til að brosa . “ Hvað er það óvæntasta í safninu sem gaman væri að segja frá ? „ Ein af fyrstu sýningunum sem haldnar voru í Ásmundarsal var þannig að listamenn fengu einn Ikea-koll í hendur og áttu að skapa listaverk úr honum . Á meðal listamannanna var Gabríela Friðriksdóttir sem tók kollinn í sundur og skapaði úr honum litríka lágmynd . “ Finnst þér að fleiri sem hafa það nokkuð gott ættu að láta eitthvað af hendi rakna til listasenunnar ? „ Það eru margir atorkusamir listaverkasafnarar á Íslandi . Hér á landi hefur hins vegar ekki verið til almennur farvegur til að styðja við list . Erlendis þekkist það að hægt er að gerast stuðningsaðili safns og stuðningnum fylgja ýmis fríðindi . Það þarf að skapa vettvang hér á landi þar sem fólk fær innsýn í þennan heim og getur stutt við list og fengið tækifæri til að taka meiri þátt í listalífinu . “ Í stjórn Hörpunnar Hvernig kom það til að þú settist í stjórn Hörpunnar ? „ Það var kallað í mig fyrir um einu og hálfu ári . Það er áhugavert að sitja í stjórn Hörpunnar og gaman að koma að rekstri tveggja húsa sem helguð eru listinni . Okkar litli salur og svo Harpan á mun stærri skala en í grunninn eru verkefnin ef til vill ekki ósvipuð . Við höfum lagt mikla og skemmtilega vinnu í nýja stefnumótun fyrir Hörpuna , það eru því spennandi tímar fram undan . Harpan er á heimsmælikvarða sem og fólkið okkar sem þar kemur fram . Til að mynda voru tónskáldin Hildur Guðnadóttir og Anna Þorvaldsdóttir tilnefnd til Grammy-verðlauna á dögunum . Hildur fyrir tónlistina í þáttaröðinni Chernobyl og Anna í flokki bestu upptaka í klassískri tónlist fyrir plötuna Aequa , “ segir Aðalheiður . Hún segir fjármögnun Hörpunnar þó enn mikla áskorun ef halda eigi uppi þeim heimsmælikvarða sem Hörpunni sæmir . „ Það á enn eftir að nást betri niðurstaða í það hvert framlag ríkis og borgar eigi að vera . Það er mjög brýnt verkefni . Harpan er húsið okkar allra sem við getum öll verið mjög stolt af . “ Þú komst að hjóla - og jógastúdíóinu Sólum á tímabili . Geturðu sagt aðeins frá því ? „ Ég byrjaði í jóga fyrir meira en tuttugu árum þegar það þótti enn frekar skrítið . Alla tíð síðan hefur jóga verið stór hluti af lífi mínu . Við heimkomuna til Íslands ákvað ég að fjárfesta í Sólum og leggja þeim lið . En þegar verkefnin í Ásmundarsal og Fossum fóru vaxandi þá ákvað ég að það væri betra að einbeita mér að því að vera sjálf í jóga frekar en að vera að reka jógastöð . Ég ákvað því að stíga út úr rekstrinum og leysa frekar vel af hendi þau verkefni sem ég hafði meiri ástríðu fyrir . “